b'\n_START_ARTICLE_\nPydnan taistelu\n_START_SECTION_\nRooman armeija\n_START_PARAGRAPH_\nRoomalaisilla oli noin 35\xc2\xa0000\xe2\x80\x9340\xc2\xa0000 miest\xc3\xa4, mukaan lukien kaksi legioonaa. N\xc3\xa4iss\xc3\xa4 legioonissa oli poikkeuksellisesti 6\xc2\xa0000 jalkav\xc3\xa4kimiest\xc3\xa4 ja 300 ratsumiest\xc3\xa4, kun normaalivahvuus oli 5\xc2\xa0200 miest\xc3\xa4. Ne olivat my\xc3\xb6s kokeneita, koska niihin kuului toisen puunilaissodan ja sit\xc3\xa4 seuranneiden konfliktien veteraaneja. Toisaalta legioonat olivat my\xc3\xb6s jossain m\xc3\xa4\xc3\xa4rin ik\xc3\xa4\xc3\xa4ntyneit\xc3\xa4._NEWLINE_Armeija, jonka vahvuus oli 14\xc2\xa0000 jalkav\xc3\xa4ki- ja 600 ratsumiest\xc3\xa4, kutsuttiin palvelukseen ja l\xc3\xa4hetettiin Makedoniaan Paulluksen mukana t\xc3\xa4ydent\xc3\xa4m\xc3\xa4\xc3\xa4n legioonat m\xc3\xa4\xc3\xa4r\xc3\xa4vahvuuteensa. Joukot olivat p\xc3\xa4\xc3\xa4asiassa roomalaisia ja latinalaisia. Liittolaisjoukkoja oli Makedoniassa jo ennest\xc3\xa4\xc3\xa4n: itaaleja, kreetalaisia, marrukiineja, pelignej\xc3\xa4, traakialaisia ja samnilaisia. Numidialaiset olivat antaneet roomalaisille my\xc3\xb6s sotanorsuja, ja maavoimien tukena oli preettori Gnaeus Octaviuksen komentama laivastoeskaaderi._NEWLINE_Pydnassa legioonat olivat keskustassa, Rooman liittolaiset niiden vieress\xc3\xa4, ratsuv\xc3\xa4ki sivustoilla ja 22 norsua oikealla sivustalla.\n_START_SECTION_\nMakedonian armeija\n_START_PARAGRAPH_\nPerseuksen armeijan taktiikka, varustus ja kokoonpano periytyi Aleksanteri Suuren ja Filippos II:n sotavoimista. Armeijaan kuului makedonialaisten v\xc3\xa4rv\xc3\xa4\xc3\xa4mi\xc3\xa4 ulkomaalaisia palkkasoturijoukkoja, mutta sen iskukykyisin voima oli 21\xc2\xa0000 miehen suuruinen peitsifalangi, jonka aseena oli sarissa, noin 6,3 metri\xc3\xa4 pitk\xc3\xa4 keih\xc3\xa4s. Sarissaa piti k\xc3\xa4sitell\xc3\xa4 kahdella k\xc3\xa4dell\xc3\xa4, joten k\xc3\xa4sivarteen oli kiinnitetty py\xc3\xb6re\xc3\xa4 kilpi (pelta). Lis\xc3\xa4ksi miehill\xc3\xa4 oli pronssinen kyp\xc3\xa4r\xc3\xa4, kovetetusta pellavasta tehty rintapanssari ja s\xc3\xa4\xc3\xa4risuojat._NEWLINE_Falangin iskuvoima suuntautui eteenp\xc3\xa4in eik\xc3\xa4 se voinut puolustautua sivustasta tulevia hy\xc3\xb6kk\xc3\xa4yksi\xc3\xa4 vastaan, joten sen kylki\xc3\xa4 piti suojata muilla jalkav\xc3\xa4ki- tai ratsuv\xc3\xa4kiyksik\xc3\xb6ill\xc3\xa4. Falangisotilailla oli tosin miekka, mutta heit\xc3\xa4 ei ollut yleens\xc3\xa4 koulutettu miekkamiehiksi. Falangin valio-osasto Pydnassa oli kuninkaallinen kaarti eli agema, johon kuului 2\xc2\xa0000\xe2\x80\x933\xc2\xa0000 miest\xc3\xa4 ja jota komensivat Leonnatos ja Thrasippos. Loput makedonialaisten falangista oli jaettu pronssikilpiin (khalkaspides), jotka taistelivat vasemmalla puolella, ja valkokilpiin (leukaspides) oikealla puolella._NEWLINE_Tihe\xc3\xa4 keih\xc3\xa4smuuri pelotti useampia vastustajia, ja falangi oli vaikea voittaa edest\xc3\xa4 p\xc3\xa4in, kunhan se vain pysyi linjassa. Paullus ei ollut aikaisemmin n\xc3\xa4hnyt falangia taistelussa, ja my\xc3\xb6hemmin h\xc3\xa4n my\xc3\xb6nsi, ett\xc3\xa4 h\xc3\xa4nen el\xc3\xa4m\xc3\xa4ns\xc3\xa4 kauhistuttavin n\xc3\xa4ky oli ollut makedonialaisten falangi etenem\xc3\xa4ss\xc3\xa4 kohti h\xc3\xa4nen miehi\xc3\xa4\xc3\xa4n._NEWLINE_Paionialaisten, agrianien ja muiden liittolaisten joukoissa oli 3\xc2\xa0000 miest\xc3\xa4. Armeijassa oli my\xc3\xb6s 2\xc2\xa0000 galatialaista, 3\xc2\xa0000 traakialaista, 3\xc2\xa0000 kreetalaista ja jonkin verran kreikkalaisia Leonideksen komennossa. Perseus oli my\xc3\xb6s ker\xc3\xa4nnyt Makedoniasta 3\xc2\xa0000 ratsumiest\xc3\xa4, ja lis\xc3\xa4ksi Odrysian kuningas Kotys VI oli antanut h\xc3\xa4nelle 1\xc2\xa0000 ratsumiest\xc3\xa4 ja 1\xc2\xa0000 jalkav\xc3\xa4kimiest\xc3\xa4, joten h\xc3\xa4nen armeijassaan oli yhteens\xc3\xa4 noin 40\xc2\xa0000 jalkav\xc3\xa4ki- ja 4\xc2\xa0000 ratsumiest\xc3\xa4.\n_START_SECTION_\nEnnen taistelua\n_START_PARAGRAPH_\nRoomalaisten leiri sijaitsi Filan alueella, mist\xc3\xa4 sai hyvin huonosti vett\xc3\xa4, joten Paullus k\xc3\xa4ski aluksi kaivaa kaivoja vedensaannin turvaamiseksi. T\xc3\xa4m\xc3\xa4n j\xc3\xa4lkeen h\xc3\xa4n tiedusteli upseeriensa kanssa Elpeus-joen (nyk. Mavr\xc3\xb3longo) aluetta, ja eteni sitten muutaman kilometrin pohjoiseen ja k\xc3\xa4ski armeijan leiriyty\xc3\xa4 joen etel\xc3\xa4rannalle. Tiedusteluissa oli saatu selville, ett\xc3\xa4 Perseus oli linnoittanut Olymposvuoren ja merenrannan v\xc3\xa4lisen alueen ja kaikki miehet ja naiset oli m\xc3\xa4\xc3\xa4r\xc3\xa4tty rakentamaan linnoituslaitteita. Valleilla oli erikokoisia heittokoneita, joten puolustuslinja oli eritt\xc3\xa4in vahva ja hy\xc3\xb6kk\xc3\xa4ys olisi ollut vaarallinen yritys._NEWLINE_Samaan aikaan Paulluksen leiriin tuli tieto Perseuksen liittolaisen tappioista Illyriassa. Se rohkaisi roomalaisia, mutta viel\xc3\xa4 oli p\xc3\xa4\xc3\xa4tett\xc3\xa4v\xc3\xa4, miten hy\xc3\xb6kk\xc3\xa4ys toteutettaisiin. Paullus kutsuikin upseerinsa consiliumiin keskustelemaan tilanteesta. Jotkut kannattivat suoraa hy\xc3\xb6kk\xc3\xa4yst\xc3\xa4 makedonialaisten puolustuslinjoja vastaan, kun taas toiset ehdottivat, ett\xc3\xa4 Octaviuksen laivat hy\xc3\xb6kk\xc3\xa4isiv\xc3\xa4t makedonialaisten kimppuun merelt\xc3\xa4 kauempana pohjoisessa, jolloin Perseus joutuisi vet\xc3\xa4m\xc3\xa4\xc3\xa4n joukkonsa pois asemista. _NEWLINE_Paullus ei kuitenkaan innostunut n\xc3\xa4ist\xc3\xa4 ehdotuksista, ja kokouksen p\xc3\xa4\xc3\xa4tytty\xc3\xa4 h\xc3\xa4n kutsui puheilleen kaksi Perrhaibiasta kotoisin olevaa kauppiasta, jotka tunsivat alueen hyvin. He kertoivat, ettei maasto ollut erityisen vaikeaa mutta Perseus oli asettanut osastoja puolustamaan vuoristoreittej\xc3\xa4. Paullus p\xc3\xa4\xc3\xa4tti n\xc3\xa4iden tietojen perusteella l\xc3\xa4hett\xc3\xa4\xc3\xa4 tribuuni Publius Cornelius Scipio Nasican komentaman marssiosaston Herakleionista vuorten yli vihollisen selustaan kauppiaiden opastamina. Paullus toivoi yll\xc3\xa4tt\xc3\xa4v\xc3\xa4ns\xc3\xa4 vihollisen ja valtaavansa sen asemat, jolloin p\xc3\xa4\xc3\xa4joukko voisi tunkeutua puolustuslinjan l\xc3\xa4vitse. Taisteluosaston koosta ei ole varmaa tietoa, mutta Livius ja Polybios kertovat siin\xc3\xa4 olleen 5\xc2\xa0000 miest\xc3\xa4 ja Plutarkhos 8\xc2\xa0000 jalkav\xc3\xa4ki- ja 320 ratsumiest\xc3\xa4._NEWLINE_Paullus p\xc3\xa4\xc3\xa4tti harhauttaa Perseusta, joten h\xc3\xa4n k\xc3\xa4ski Octaviuksen laivojen purjehtia Herakleioniin ja ker\xc3\xa4t\xc3\xa4 sen j\xc3\xa4lkeen muonavaroja kymmenen p\xc3\xa4iv\xc3\xa4\xc3\xa4. My\xc3\xb6s Nasican osaston piti matkata aluksi Herakleioniin ja antaa n\xc3\xa4in Perseuksen uskoa, ett\xc3\xa4 iskuosaston oli m\xc3\xa4\xc3\xa4r\xc3\xa4 nousta laivoihin ja suorittaa maihinnousu pohjoisessa, makedonialaisten selustassa. Mutta kun osasto oli Herakleionissa, Nasica marssikin oppaiden avulla l\xc3\xa4nteen kohti Pythionin l\xc3\xa4hell\xc3\xa4 olevaa solaa, aikeenaan hy\xc3\xb6k\xc3\xa4t\xc3\xa4 makedonialaisten kimppuun selustasta._NEWLINE_Seuraavana p\xc3\xa4iv\xc3\xa4n\xc3\xa4 Paullus teki harhautushy\xc3\xb6kk\xc3\xa4yksi\xc3\xa4 makedonialaisten asemia vastaan Elpeus-joella. Tavoitteena oli kiinnitt\xc3\xa4\xc3\xa4 Perseuksen huomio pois Nasican osastosta. Vaikean maaston takia taisteluita k\xc3\xa4ytiin p\xc3\xa4\xc3\xa4asiassa kevyen jalkav\xc3\xa4en kesken. Makedonialaiset olivat vahvoilla, ja roomalaiset k\xc3\xa4rsiv\xc3\xa4t tappioita vihollisen heittoaseiden takia. Parin p\xc3\xa4iv\xc3\xa4n taisteluiden j\xc3\xa4lkeen Paullus kutsui joukkonsa takaisin._NEWLINE_T\xc3\xa4ll\xc3\xa4 v\xc3\xa4lin Nasica oli p\xc3\xa4\xc3\xa4ssyt m\xc3\xa4\xc3\xa4r\xc3\xa4np\xc3\xa4\xc3\xa4h\xc3\xa4ns\xc3\xa4 ja hy\xc3\xb6k\xc3\xa4nnyt aamuy\xc3\xb6ll\xc3\xa4. Makedonialaisten asemat vallattiin kiivassa l\xc3\xa4hitaistelussa, jossa roomalaiset olivat selv\xc3\xa4sti vahvempia. T\xc3\xa4m\xc3\xa4n j\xc3\xa4lkeen osasto laskeutui Petran solan kautta tasangolle, l\xc3\xa4helle Dionin kaupunkia._NEWLINE_Er\xc3\xa4s roomalaisten riveiss\xc3\xa4 taistellut kreetalainen siirtyi Perseuksen puolelle ja kertoi, ett\xc3\xa4 roomalaisten taisteluosasto oli makedonialaisten selustassa. Perseus kokosi 10\xc2\xa0000 palkkasotilasta ja 2\xc2\xa0000 makedonialaista ja l\xc3\xa4hetti n\xc3\xa4m\xc3\xa4 Milon komennossa roomalaisia vastaan. Osasto kuitenkin ly\xc3\xb6tiin, ja Perseus p\xc3\xa4\xc3\xa4tti vet\xc3\xa4yty\xc3\xa4 l\xc3\xa4helle Katerinin kyl\xc3\xa4\xc3\xa4 Pydnasta etel\xc3\xa4\xc3\xa4n. T\xc3\xa4m\xc3\xa4 maasto sopi my\xc3\xb6s paremmin falangille. Paullus ylitti joukkoineen Elpeus-joen kohtaamatta lainkaan vastarintaa ja liittyi Nasican osastoon._NEWLINE_Perseus oli vaikeassa tilanteessa, sill\xc3\xa4 h\xc3\xa4nen t\xc3\xa4ytyi kohdata vihollinen taistelussa, jotta h\xc3\xa4nen arvovaltansa ei k\xc3\xa4rsisi. H\xc3\xa4n ryhmitti 21. kes\xc3\xa4kuuta armeijansa Pydnan etel\xc3\xa4puolella olevalle tasangolle. Paullus h\xc3\xa4mm\xc3\xa4styi vihollisen p\xc3\xa4\xc3\xa4tt\xc3\xa4v\xc3\xa4isyydest\xc3\xa4, mutta ei hy\xc3\xb6k\xc3\xa4nnyt, vaikka monet h\xc3\xa4nen miehist\xc3\xa4\xc3\xa4n olivatkin eri mielt\xc3\xa4. Nasica kehotti Paullusta hy\xc3\xb6kk\xc3\xa4\xc3\xa4m\xc3\xa4\xc3\xa4n viipym\xc3\xa4tt\xc3\xa4, koska Perseuksen armeija oli nyt avoimella kent\xc3\xa4ll\xc3\xa4, mutta Liviuksen mukaan Paullus oli vastannut:_NEWLINE__NEWLINE_\xc2\xbbOlen sodan monista ailahduksista oppinut, milloin on aika taistella ja milloin kielt\xc3\xa4yty\xc3\xa4 siit\xc3\xa4. Nyt kun seisomme t\xc3\xa4ss\xc3\xa4 taisteluvalmiina, ei ole aikaa perustella sit\xc3\xa4, miksi t\xc3\xa4n\xc3\xa4\xc3\xa4n on parasta olla toimettomana. Kysyk\xc3\xa4\xc3\xa4 perusteitani toisella kertaa; nyt teid\xc3\xa4n on vain luotettava kokeneen komentajan sanaan.\xc2\xbb _NEWLINE_(Livius, Ab urbe condita, 44. 36. (Suomentanut Heikki Tiilikainen))_NEWLINE_ _NEWLINE_T\xc3\xa4m\xc3\xa4 oli todenn\xc3\xa4k\xc3\xb6isesti viisas p\xc3\xa4\xc3\xa4t\xc3\xb6s, sill\xc3\xa4 roomalaiset olivat uupuneita, kuri uhkasi romahtaa ja kiireesti kootut muodostelmat olivat hajanaisia. Perseuksen armeija oli taas t\xc3\xa4ysiss\xc3\xa4 voimissaan ja valmiina taisteluun. Oli ep\xc3\xa4todenn\xc3\xa4k\xc3\xb6ist\xc3\xa4, ett\xc3\xa4 roomalaiset olisivat voineet ly\xc3\xb6d\xc3\xa4 heid\xc3\xa4t. Paullus k\xc3\xa4ski armeijansa vet\xc3\xa4yty\xc3\xa4 hyv\xc3\xa4ss\xc3\xa4 j\xc3\xa4rjestyksess\xc3\xa4 hy\xc3\xb6kk\xc3\xa4ysten varalta, ja Perseus sai tyyty\xc3\xa4 moraaliseen voittoon vihollisen vet\xc3\xa4ytyess\xc3\xa4. Roomalaisten armeija leiriytyi Olympos-vuoren l\xc3\xa4nsirinteille makedonialaisten entisist\xc3\xa4 asemista l\xc3\xa4nteen._NEWLINE_Samana y\xc3\xb6n\xc3\xa4 sattui kuunpimennys, joka pelotti makedonialaisia. Liviuksen mukaan tribuuni Gaius Sulpicius Gallus selitti ilmi\xc3\xb6n roomalaisille, joten heid\xc3\xa4n leiriss\xc3\xa4\xc3\xa4n ei syntynyt yht\xc3\xa4 suurta paniikkia kuin makedonialaisilla. Paullus k\xc3\xa4ski uhrata yksitoista hiehoa ja yhden h\xc3\xa4r\xc3\xa4n Herakleelle. Pimennys aiheutti kuitenkin suurta levottomuutta makedonialaisten leiriss\xc3\xa4, sill\xc3\xa4 se ennusti yleens\xc3\xa4 kuninkaan loppua._NEWLINE_Taistelun alusta on monia tarinoita. L\xc3\xa4hell\xc3\xa4 roomalaisten leiri\xc3\xa4 oli joki, josta roomalaiset ja makedonialaiset hakivat juomavetens\xc3\xa4. Liviuksen mukaan roomalaisten puolella puolustivat marrukiinien ja pelignien kohortit, makedonialaisten puolella taas 800 traakialaista. P\xc3\xa4iv\xc3\xa4ll\xc3\xa4 22. kes\xc3\xa4kuuta roomalaisorjien kantojuhta pel\xc3\xa4styi ja juoksi joen yli kohti traakialaisia, jolloin roomalaiset juoksivat sen per\xc3\xa4\xc3\xa4n ja tappoivat yhden traakialaissotilaan. T\xc3\xa4st\xc3\xa4 seurasi ensin pieni kahakka, johon liittyi ensin molempien osapuolten etuvartiot ja sitten p\xc3\xa4\xc3\xa4armeijat. Plutarkhoksen mukaan Paullus p\xc3\xa4\xc3\xa4sti tarkoituksella hevosen juoksemaan vihollisleiriin provosoidakseen taistelun, mutta t\xc3\xa4m\xc3\xa4 pit\xc3\xa4\xc3\xa4 tuskin paikkansa. Paullus tajusi kuitenkin, ett\xc3\xa4 taistelu oli v\xc3\xa4ist\xc3\xa4m\xc3\xa4t\xc3\xb6n, ja k\xc3\xa4vi leiriss\xc3\xa4 rohkaisemassa sotilaitaan.\n_START_SECTION_\nTaistelupaikka\n_START_PARAGRAPH_\nTaistelun tarkka sijainti on pystytty kartoittamaan. Antiikin l\xc3\xa4hteet kertovat Pydnan taistelun sijainnin olleen Pydnan kaupungin etel\xc3\xa4puolella olevalla tasangolla. Plutarkhoksen mukaan t\xc3\xa4m\xc3\xa4 maasto oli juuri oikeanlaista falangille ja tasangolle l\xc3\xa4hell\xc3\xa4 oleville rinteille pystyttiin sijoittamaan kevytaseisia jalkav\xc3\xa4kijoukkoja.\n_START_SECTION_\nTaistelun alku\n_START_PARAGRAPH_\nKummankin osapuolen armeijat ryhmittyiv\xc3\xa4t kiireesti taistelukent\xc3\xa4lle ilman kunnollista taistelulinjaa. Osastot marssivat leireist\xc3\xa4\xc3\xa4n ja ryhmittyiv\xc3\xa4t taistelumuotoon. Paullus itse johti I legioonansa roomalaisten rintaman keskustan oikealle lohkolle, makedonialaisten khalkaspides-joukkoja vastap\xc3\xa4\xc3\xa4t\xc3\xa4. Vuoden 173 eaa. konsuli Lucius Postumius Albinus komensi toista legioonaa. Se seurasi Paulluksen per\xc3\xa4ss\xc3\xa4 ja asettui t\xc3\xa4m\xc3\xa4n vasemmalle puolelle._NEWLINE_Paullus itse oli harmissaan siit\xc3\xa4, ett\xc3\xa4 taistelu alkoi sekavasti, mutta k\xc3\xa4tki harminsa. H\xc3\xa4n kiersi armeijaansa ja rohkaisi miehi\xc3\xa4\xc3\xa4n. Plutarkhoksen mukaan Paullus j\xc3\xa4tti pukeutumatta punaiseen panssaripaitaansa ja kyp\xc3\xa4r\xc3\xa4\xc3\xa4ns\xc3\xa4, mahdollisesti osoittaakseen ylenkatsetta vihollista kohtaan._NEWLINE_Polybios kertoo, ett\xc3\xa4 heti taistelun alettua Perseus j\xc3\xa4tti armeijansa ja pakeni Makedonian p\xc3\xa4\xc3\xa4kaupunkiin Pellaan v\xc3\xa4itt\xc3\xa4en, ett\xc3\xa4 h\xc3\xa4nen t\xc3\xa4ytyi uhrata Herakleelle. Poseidonios kuitenkin puolustaa Perseusta kertoen, ett\xc3\xa4 h\xc3\xa4n oli edellisen\xc3\xa4 p\xc3\xa4iv\xc3\xa4n\xc3\xa4 saanut hevosenpotkun jalkaansa, eik\xc3\xa4 aluksi t\xc3\xa4m\xc3\xa4n vuoksi pystynyt ottamaan osaa taisteluun. My\xc3\xb6hemmin h\xc3\xa4n kuitenkin huonosta kunnostaan huolimatta nousi hevosen selk\xc3\xa4\xc3\xa4n ja ratsasti taisteluun ilman rintapanssariaan.\n_START_SECTION_\nEnsimm\xc3\xa4iset taistelukosketukset\n_START_PARAGRAPH_\nMakedonialaiset eteniv\xc3\xa4t aluksi l\xc3\xb6yh\xc3\xa4sti porrastettuina ja pys\xc3\xa4htyiv\xc3\xa4t vasta roomalaisten ankaraan vastarintaan. Valiokaarti agema iski yhteen Rooman itaalisten liittolaisten kanssa. Kiivas yhteenotto ei johtanut mihink\xc3\xa4\xc3\xa4n. Falangi pysyi koossa, eiv\xc3\xa4tk\xc3\xa4 sivustahy\xc3\xb6kk\xc3\xa4ykset onnistuneet, koska sivustoja suojasivat palkkasoturiosastot. Lopulta pelignikohortin p\xc3\xa4\xc3\xa4llikk\xc3\xb6 Salvus yritti murtaa tilanteen sieppaamalla yksik\xc3\xb6n lipun ja heitt\xc3\xa4m\xc3\xa4ll\xc3\xa4 sen makedonialaisten riveihin. Saadakseen kallisarvoisen tunnuksen takaisin pelignit tekiv\xc3\xa4t ankaran rynn\xc3\xa4k\xc3\xb6n ja koettivat katkaista miekoillaan sarissa-keih\xc3\xa4\xc3\xa4t. Makedonialaiset k\xc3\xa4rsiv\xc3\xa4t tappioita, mutta pysyiv\xc3\xa4t muodostelmassaan. Raskaita tappioita k\xc3\xa4rsineiden pelignien piti irrottautua ryhmitty\xc3\xa4kseen uudelleen, ja samalla jotkut roomalaisten liittolaisista pakenivat. Plutarkhos kertoo, ett\xc3\xa4 Poseidonioksen mukaan itaalien vet\xc3\xa4ytyminen sai Paulluksen turhautumaan ja repim\xc3\xa4\xc3\xa4n tunikansa.\n_START_SECTION_\nK\xc3\xa4\xc3\xa4nnekohta\n_START_PARAGRAPH_\nT\xc3\xa4m\xc3\xa4n j\xc3\xa4lkeen falangi hy\xc3\xb6kk\xc3\xa4si ja liikkui hitaasti eteenp\xc3\xa4in. Se oli kuitenkin edennyt jo pitk\xc3\xa4n matkan ja sen muodostelmat alkoivat hajota niiden kaartaessa luonnollisista syist\xc3\xa4 toisten yksik\xc3\xb6iden tielle ruuhkauttaen armeijaa. Kaiken lis\xc3\xa4ksi maasto alkoi olla ep\xc3\xa4tasaista, joten jotkut muodostelmat hajosivat j\xc3\xa4tt\xc3\xa4en sivustat paljaiksi. Paullus k\xc3\xa4ski t\xc3\xa4ll\xc3\xb6in legioonansa hy\xc3\xb6k\xc3\xa4t\xc3\xa4 sivustoja vastaan. Kun makedonialaiset huomasivat uhan, jotkut pudottivat peitsens\xc3\xa4 ja ottivat miekkansa tupesta. Makedonialaisilla ei kuitenkaan ollut mahdollisuuksia hyvin varustautuneita ja koulutettuja legioonalaisia vastaan, ja he k\xc3\xa4rsiv\xc3\xa4t ankaria tappioita. Roomalaisten oikealla siivell\xc3\xa4 sotanorsut olivat l\xc3\xa4hteneet liikkeelle aiheuttaen sekasortoa. Perseus oli tosin muodostanut erityisen norsuntorjuntaosaston (elefantomakhai) piikikk\xc3\xa4ine aseineen ja panssareineen ja yritt\xc3\xa4nyt totuttaa hevoset norsujen hajuun ja niiden suureen kokoon, mutta se ei ollut onnistunut._NEWLINE_Makedonialaisten rintamassa oli nyt suuria aukkoja, ja koko makedonialaisten vasen sivusta oli pakokauhun vallassa norsujen takia, joten Paullus k\xc3\xa4ski antaa ratkaisevan iskun Perseuksen armeijalle. V\xc3\xa4hitellen legioonalaiset murtautuivat vihollisen rintamaan. Seuranneissa l\xc3\xa4hitaisteluissa roomalaisten gladius hispaniensis -miekan ja suuren ovaalinmuotoisen scutum-kilven yhdistelm\xc3\xa4 osoittautui tappavan tehokkaaksi ja aiheutti suuria tappioita makedonialaisille. Keskustassa loputkin falangeista ly\xc3\xb6tiin ja eloonj\xc3\xa4\xc3\xa4neet k\xc3\xa4\xc3\xa4ntyiv\xc3\xa4t pakoon. Perseus huomasi taistelun k\xc3\xa4\xc3\xa4nnekohdan ja ratsasti pakoon Makedonian p\xc3\xa4\xc3\xa4kaupunkiin Pellaan ratsuv\xc3\xa4kens\xc3\xa4 kanssa, joka ei ollut k\xc3\xa4yt\xc3\xa4nn\xc3\xb6ss\xc3\xa4 osallistunut lainkaan taisteluun._NEWLINE_Roomalaiset surmasivat eloonj\xc3\xa4\xc3\xa4neit\xc3\xa4 armotta. Livius kertoo pimeyden pelastaneen loput makedonialaiset, sill\xc3\xa4 jos taistelu olisi alkanut aiemmin, koko Perseuksen armeija olisi todenn\xc3\xa4k\xc3\xb6isesti tuhottu. H\xc3\xa4m\xc3\xa4r\xc3\xa4n laskeuduttua roomalaiset eiv\xc3\xa4t kuitenkaan en\xc3\xa4\xc3\xa4 uskaltaneet l\xc3\xa4hte\xc3\xa4 ajamaan takaa vihollisiaan n\xc3\xa4iden omalla maaper\xc3\xa4ll\xc3\xa4._NEWLINE_Taisteluun osallistui my\xc3\xb6s Paulluksen 17-vuotias poika Scipio Aemilianus, jonka Scipio Africanuksen poika oli adoptoinut, sek\xc3\xa4 Cato vanhemman poika. Molemmat kunnostautuivat hyvin taistelussa ansaiten isiens\xc3\xa4 tunnustuksen.\n_START_SECTION_\nTappiot\n_START_PARAGRAPH_\nVaikka taistelu kestikin vain tunnin, makedonialaisten riveist\xc3\xa4 ehti kaatua 20\xc2\xa0000 sotilasta ja 11\xc2\xa0000 otettiin vangeiksi. Vain makedonialaisten ratsuv\xc3\xa4ki onnistui pakenemaan taistelusta ilman suuria tappioita. Roomalaisten tappiot olivat selv\xc3\xa4sti pienemm\xc3\xa4t, vain 1\xc2\xa0000 kaatunutta ja v\xc3\xa4h\xc3\xa4n enemm\xc3\xa4n haavoittuneita. Liviuksen mukaan roomalaisten puolella oli vain 100 kaatunutta, p\xc3\xa4\xc3\xa4asiassa pelignej\xc3\xa4._NEWLINE_Makedonialaisten valiokaarti agema oli pyyhitty pois taistelukent\xc3\xa4lt\xc3\xa4. Plutarkhos kertoo Perseuksen saaneen osuman keih\xc3\xa4\xc3\xa4st\xc3\xa4, joka oli repinyt h\xc3\xa4nen takkinsa.\n_START_SECTION_\nTaistelun j\xc3\xa4lkeen\n_START_PARAGRAPH_\nTaistelun j\xc3\xa4lkeen Perseus pakeni Pellaan pienen ratsuv\xc3\xa4kiosaston kanssa ja kutsui yst\xc3\xa4v\xc3\xa4ns\xc3\xa4 ja liittolaisensa koolle. Harvat kuitenkin saapuivat paikalle, joten Perseus joutui l\xc3\xa4htem\xc3\xa4\xc3\xa4n kaupungista Amfipoliksen kautta Galipsokseen, mist\xc3\xa4 h\xc3\xa4n jatkoi veneell\xc3\xa4 Traakianmerell\xc3\xa4 sijaitsevaan Samothraken saareen. T\xc3\xa4m\xc3\xa4n j\xc3\xa4lkeen my\xc3\xb6s Octavius ilmestyi Samothrakeen, ja osin h\xc3\xa4nen painostuksestaan Perseus ja h\xc3\xa4nen poikansa p\xc3\xa4\xc3\xa4ttiv\xc3\xa4t lopulta antautua._NEWLINE_Perseuksen tappio p\xc3\xa4\xc3\xa4tti sodan. Muutama p\xc3\xa4iv\xc3\xa4 taistelun j\xc3\xa4lkeen suurin osa Makedonian kaupungeista oli antautunut, mukaan lukien Pella, jonka Paullus antoi ry\xc3\xb6st\xc3\xa4\xc3\xa4 tyhj\xc3\xa4ksi. Perseus vietiin Roomaan, ja h\xc3\xa4n joutui kulkemaan Paulluksen suuressa voitontriumfissa, jossa t\xc3\xa4m\xc3\xa4 sai lis\xc3\xa4nimens\xc3\xa4 Macedonicus (Makedonialainen). Paulluksen triumfi oli tosin aluksi vaakalaudalla, sill\xc3\xa4 monet h\xc3\xa4nen sotilaansa ajattelivat, ett\xc3\xa4 heit\xc3\xa4 ei oltu palkittu riitt\xc3\xa4v\xc3\xa4sti ansioistaan. Senaatti kuitenkin p\xc3\xa4\xc3\xa4tti my\xc3\xb6nt\xc3\xa4\xc3\xa4 Paullukselle triumfin. Erityisesti toisessa puunilaissodassa ansioitunut veteraani Marcus Servilius Pulex Geminus kannatti triumfin my\xc3\xb6nt\xc3\xa4mist\xc3\xa4._NEWLINE_Triumfi kesti poikkeuksellisesti kolme p\xc3\xa4iv\xc3\xa4\xc3\xa4. Ensimm\xc3\xa4isen\xc3\xa4 p\xc3\xa4iv\xc3\xa4n\xc3\xa4 n\xc3\xa4ytettiin erilaisia taideteoksia, jotka oli ry\xc3\xb6stetty Makedoniasta sodan aikana, toisena p\xc3\xa4iv\xc3\xa4n\xc3\xa4 taas sotasaaliksi saatuja aseita ja muita varusteita. Viimeisen\xc3\xa4 p\xc3\xa4iv\xc3\xa4n\xc3\xa4 esiteltiin kuningas Perseus, jonka j\xc3\xa4lkeen saapui Paullus upeasti koristelluilla sotavaunuilla. Plutarkhoksen mukaan Perseuksen ja h\xc3\xa4nen perheens\xc3\xa4 sek\xc3\xa4 palvelijoidensa kuljettaminen kahleissa kaupungin l\xc3\xa4pi sai monet roomalaiset liikuttumaan kyyneliin._NEWLINE_Triumfin j\xc3\xa4lkeen Perseus karkotettiin perheineen italialaiseen Alba Fucensin vuoristokyl\xc3\xa4\xc3\xa4n, jossa h\xc3\xa4n joutui el\xc3\xa4m\xc3\xa4\xc3\xa4n huonoissa olosuhteissa, kunnes kuoli vuonna 165 eaa. tai 162 eaa. Perseus j\xc3\xa4i viimeiseksi antigonidien suvun hallitsijaksi. Makedonia jaettiin nelj\xc3\xa4\xc3\xa4n tasavaltaan, jotka eiv\xc3\xa4t saaneet k\xc3\xa4yd\xc3\xa4 kauppaa toistensa kanssa. Paikalliset hallintomiehet vietiin Roomaan. Roomalaiset kukistivat my\xc3\xb6s Illyrian viimeisen kuninkaan Gentiuksen, joka oli ollut Perseuksen liittolainen. Lis\xc3\xa4ksi he rankaisivat Akhaian liittoa viem\xc3\xa4ll\xc3\xa4 satoja johtomiehi\xc3\xa4 vankeuteen Italiaan. Heid\xc3\xa4n joukossaan oli kreikkalainen historioitsija Polybios._NEWLINE_Pahiten k\xc3\xa4rsi kuitenkin Epeiros, josta Paullus p\xc3\xa4\xc3\xa4tti tehd\xc3\xa4 varoittavan esimerkin Makedonian ja Kreikan kansoille. H\xc3\xa4n k\xc3\xa4ski, ett\xc3\xa4 alueen 70:n kaupungin piti luovuttaa kulta- ja hopeavarastonsa roomalaisille. T\xc3\xa4m\xc3\xa4n j\xc3\xa4lkeen h\xc3\xa4n ry\xc3\xb6sti ja tuhosi kaupungit surmaten ja orjuuttaen 150\xc2\xa0000 ihmist\xc3\xa4._NEWLINE_Vaikka sodasta saadut voitot olivatkin suuret, Plutarkhos sanoo Paulluksen itse pysyneen k\xc3\xb6yh\xc3\xa4n\xc3\xa4. H\xc3\xa4n toi ainoastaan Perseuksen laajan kirjaston Roomaan poikiensa k\xc3\xa4ytt\xc3\xb6\xc3\xb6n. Kun Paullus k\xc3\xa4vi Delfoissa tapaamassa kuuluisaa oraakkelia, h\xc3\xa4n n\xc3\xa4ki tyhj\xc3\xa4n jalustan, joka oli tarkoitettu kuningas Perseuksen patsaalle. H\xc3\xa4n k\xc3\xa4ski pystytt\xc3\xa4\xc3\xa4 paikalle omasta voitostaan kertovan muistomerkin, josta osa on s\xc3\xa4ilynyt nykyhetkeen asti._NEWLINE_Vaikka Makedonia oli nyt roomalaisten hallussa, vihollisuudet eiv\xc3\xa4t loppuneet. Vuonna 150 eaa. alkoi nelj\xc3\xa4s makedonialaissota, kun er\xc3\xa4s Andriskos yritti perustaa Makedonian kuningaskunnan uudelleen. H\xc3\xa4n nousi kuninkaaksi nimell\xc3\xa4 Filippos VI ja v\xc3\xa4itti olevansa Perseuksen poika. H\xc3\xa4net kuitenkin voitettiin toisessa Pydnan taistelussa; Roomalaiset lakkauttivat Makedonian nelj\xc3\xa4 tasavaltaa ja Makedoniasta tuli Rooman laajenevan valtakunnan ensimm\xc3\xa4inen provinssi.\n_START_SECTION_\nTaistelun p\xc3\xa4iv\xc3\xa4m\xc3\xa4\xc3\xa4r\xc3\xa4\n_START_PARAGRAPH_\nPydnan taistelun p\xc3\xa4iv\xc3\xa4m\xc3\xa4\xc3\xa4r\xc3\xa4 on kiistanalainen. Taistelua edelt\xc3\xa4neen\xc3\xa4 p\xc3\xa4iv\xc3\xa4n\xc3\xa4 oli kuunpimennys, mink\xc3\xa4 perusteella taistelun mahdollinen ajankohta on pystytty laskemaan. Er\xc3\xa4\xc3\xa4t yksityiskohdat eiv\xc3\xa4t kuitenkaan sovi kreikkalaisen historioitsija Plutarkhoksen kuvaukseen, joten taistelun p\xc3\xa4iv\xc3\xa4m\xc3\xa4\xc3\xa4r\xc3\xa4ksi on esitetty my\xc3\xb6s 11.\xe2\x80\x9312. kes\xc3\xa4kuuta 167 eaa. tai 2.\xe2\x80\x933. syyskuuta 172 eaa.'